Predkladacia správa

	Správa o stave obnovy evidencie niektorých pozemkov a právnych vzťahov k nim k 30. 09. 2010 sa predkladá na rokovanie vlády Slovenskej republiky na základe Plánu práce vlády Slovenskej  republiky a zákona Národnej rady Slovenskej republiky č.180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov.
	Správa rekapituluje stav obnovy evidencie niektorých pozemkov a právnych vzťahov k nim v katastrálnych územiach, ktoré schválila vláda Slovenskej republiky za roky 1996 – 2010. 
	Obnova evidencie niektorých pozemkov a právnych vzťahov k nim sa vykonáva podľa  zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov formou zostavenia registra obnovenej evidencie pozemkov ako súpis údajov o pozemkoch a právnych vzťahov k nim v celom katastrálnom území. 
	Zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov rozdelil katastrálne územia podľa kvality technického operátu na päť kategórií nasledovne:
a) operát pozemkového katastra sa zjednotil s operátom pozemkovej knihy,
b) operát pozemkového katastra sa nezjednotil s operátom pozemkovej knihy, ale údaje v nich uvedené možno identifikovať,
c) operát pozemkového katastra sa nezjednotil s operátom pozemkovej knihy a údaje v nich uvedené nemožno identifikovať,
d) operát vyhotovený na základe komasácie nepotvrdil súd, ale účastníci komasačného konania vstúpili do držby,	
e) operát pozemkovej knihy nie je k dispozícii,
pričom zoskupenie, počet a kategórie katastrálnych území sú súčasťou Koncepcie usporiadania pozemkového vlastníctva v Slovenskej republike.
Podľa citovaného zákona zostavenie registrov obnovenej evidencie pozemkov v katastrálnych územiach uvedených v písm. a) a b) v počte 2323 je  zabezpečované Úradom geodézie, kartografie a katastra Slovenskej republiky prostredníctvom špecializovanej štátnej správy na úseku katastra nehnuteľností - katastrálnych úradov a správ katastra. 
Úrad geodézie, kartografie a katastra Slovenskej republiky nepredkladá harmonogram katastrálnych území na konanie o obnove evidencie niektorých pozemkov a právnych vzťahov k nim, nakoľko posledné prislúchajúce katastrálne územia boli vládou schválené v roku 2009.
V katastrálnych územiach uvedených v písm. c) až e) v rozsahu 1214 je zostavenie registrov obnovenej evidencie pozemkov zabezpečované Ministerstvom pôdohospodárstva a rozvoja vidieka Slovenskej republiky prostredníctvom špecializovanej štátnej správy  na úseku pozemkových úprav a ochrany poľnohospodárskej pôdy – krajských pozemkových úradov a obvodných pozemkových úradov. Vláda Slovenskej republiky svojím uznesením č. 63 z 21. januára 2009 vzala na vedomie zmenu termínu na ukončenie usporiadania pozemkového vlastníctva do roku 2015.
Materiál nemá vplyv na rozpočet verejnej správy a finančné prostriedky na zabezpečenie konaní o obnove evidencie niektorých pozemkov a právnych vzťahov k nim budú zabezpečené v rámci limitov vládou schváleného návrhu rozpočtu verejnej správy na roky 2011 až 2013.